ΓΡΑΠΤΗ ΕΡΩΤΗΣΗ E-0960/97 υποβολή: Monica Baldi (UPE) προς την Επιτροπή (13 Μαρτίου 1997)

Θέμα: Χημική επεξεργασία κρέατος

Το άπαχο κρέας, ως προϊόν υψηλής ποιότητας, είναι ένας μύθος που δεν έχει επιστημονικά αποδειχθεί και μπορεί να επιτευχθεί μόνο με χημική επεξεργασία με τη βοήθεια β-ανταγωνιστικών ουσιών, (φάρμακα που κανονικά χρησιμοποιούνται για τη θεραπεία του βρογχικού άσθματος), οι οποίες ουσίες είναι δυνάμει επικίνδυνες για την υγεία του καταναλωτή, διότι προκαλούν καρδιακές διαταραχές και νευρώσεις.

Η ενημέρωση σήμερα ευνοεί την επιλογή προϊόντων χωρίς λίπος, εύγεστων και εύπεπτων, εύκολων στο μαγείρεμα και σε τιμές ανταγωνιστικές.

Η λογική της αγοράς, επικεντρωμένη κυρίως στην κατανάλωση άπαχου κρέατος, αποτελεί πιθανώς μία από τις αιτίες πολυπλυθών κρουσμάτων δηλητηρίασης σε ορισμένες χώρες της Ευρωπαϊκής Ένωσης.

Η Επιτροπή,

1. Σκοπεύει να ενισχύσει τους διαύλους ενημέρωσης του πληθυσμού όσον αφορά τη διατροφική αγωγή, προκειμένου να προστατεύσει την υγεία ως αναφέρετο δικαίωμα του πολίτη και υποχρέωση των αρχών; Στις περιπτώσεις κατά τις οποίες οι διαθέσιμοι πόροι είναι ανεπαρκείς, δεν νομίζει ότι θα πρέπει οπωσδήποτε να διατηρήσει την προτεραιότητα η ενημέρωση της γυναίκας, ως παραδοσιακού θεματοφύλακα στην κοινωνία, των διατροφικών επιλογών;

2. Σκοπεύει να βοηθήσει τη διαρκή ενημέρωση των υγειονομικών φορέων σχετικά με τους προβληματισμούς στον τομέα της διάγνωσης και της θεραπείας των κλινικών επιπτώσεων λόγω της κατανάλωσης κρέατων που έχουν υποστεί την επίδραση των ανωτέρω φαρμάκων;

Απάντηση της κας Bonino εξ ονόματος της Επιτροπής (3 Ιουλίου 1997)

Η ποιότητα του κρέατος εξαρτάται από πολλούς παράγοντες, συμπεριλαμβανομένου του γένους του ζώου, των μεθόδων εκτροφής, των ζωοτροφών και της ηλικίας του ζώου κατά τη στιγμή της σφαγής. Είναι εφικτό να αποκτήσουμε άπαχο κρέας χωρίς να καταφύγουμε σε αυξητικές ουσίες.

Tο κρέας αποτελεί σημαντικό μέρος μιας ισορροπημένης διατροφικής αγωγής αλλά η υπερβολική κατανάλωση ζωικού λίπους μπορεί να έχει επιβλαβείς συνέπειες για την υγεία μας.

Σύμφωνα με την πρόσφατη κοινοτική νομοθεσία, απαγορεύεται η χρήση β-ανταγωνιστικών ουσιών για λόγους τόνωσης της ανάπτυξης των ζώων. Η Επιτροπή γνωρίζει ότι από την υπερβολική και παράνομη χρήση των β-ανταγωνιστικών ουσιών προκαλείται δηλητηρίαση. Η Επιτροπή θλίβεται για το γεγονός ότι ορισμένοι παραγωγοί χρησιμοποιούν τέτοιες πρακτικές. Η Επιτροπή αξιοποιεί διαρκώς στο μέγιστο βαθμό όλα τα διαθέσιμα νομικά μέσα για να εξασφαλίσει την εξάλειψη της παράνομης χρήσης αυξητικών παραγόντων και θα συνεχίσει να το κάνει.

Δεν υπάρχουν τεκμήρια που να αποδεικνύουν ότι η κατανάλωση άπαχου κρέατος, το οποίο παράγεται σύμφωνα με την ισχύουσα νομοθεσία, έχει οδηγήσει σε περιπτώσεις τροφικής δηλητηρίασης.

1. Η Επιτροπή ενέκρινε το Φεβρουάριο του 1997 οργανωτικά μέτρα που αφορούν τις υπηρεσίες της με σκοπό την ενίσχυση της προστασίας της ανθρώπινης υγείας ιδιαίτερα στον τομέα των τροφίμων. Η καλύτερη πληροφόρηση είναι μια από τις διακηρυχθείσες αρχές για την επίτευξη του στόχου αυτού. Η πληροφόρηση σε θέματα διατροφικής αγωγής αποτελεί μια από τις πτυχές των ενεργειών που θα αναληφθούν για το σκοπό αυτό, πρώτα στα επίπεδα που είναι πλησιέστερα στον πολίτη αλλά επίσης και σε κοινοτικό επίπεδο. Το ζήτημα της προτεραιότητας της πληροφόρησης των γυναικών στον τομέα αυτόν εξαρτάται από τις στρατηγικές επικοινωνίας που αποφασίζονται σε συνάρτηση με τις προς διάδοση πληροφορίες, με το σκεπτικό να μην ευνοείται κανένα στερεότυπο που ενδεχομένως να θεωρηθεί ότι επιφυλάσσει διακριτική μεταχείριση των γυναικών.

2. Οι νέες διατάξεις της οδηγίας 96/22/ΕΚ του Συμβουλίου ((ΕΕ L 125 της 23.5.1996 )) σχετικά με την απαγόρευση της χρησιμοποίησης των β-ανταγωνιστικών ουσιών στη ζωική παραγωγή, θα πρέπει να ωθήσει τους υπεύθυνους κτηνιάτρους και τους επιθεωρητές-κτηνιάτρους να αυξήσουν την επαγρύπνηση σε ό,τι αφορά την παράνομη χρήση των ουσιών αυτών, τόσο στο επίπεδο των παρεμβάσεων στην εκτροφή όσο και κατά τους ελέγχους στο στάδιο της σφαγής. Εξάλλου το κοινοτικό εργαστήριο αναφοράς για τις β-ανταγωνιστικές ουσίες (BGVV-Bερολίνο, Γερμανία) εξασφαλίζει συνεχή κατάρτιση στα εθνικά εργαστήρια αναφοράς για την έρευνα των καταλοίπων στα τρόφιμα ζωικής προέλευσης. Αποσκοπεί στη βελτίωση των αναλυτικών επιδόσεων αυτών των εργαστηρίων, προκειμένου να βελτιστοποιηθεί η αποτελεσματικότητα των εθνικών σχεδίων ελέγχου των καταλοίπων κατά την ανίχνευση των ουσιών αυτών.

Ωστόσο, είναι αναγκαίο να τονίσουμε ότι η εκπαίδευση επαγγελματιών στον τομέα της υγείας ιδίως σε ό,τι αφορά τη διάγνωση των κλινικών συμπτωμάτων της δηλητηρίασης εξαιτίας κατανάλωσης κρέατος το οποίο έχει υποστεί επεξεργασία με β-ανταγωνιστικές ουσίες είναι θέμα των κρατών μελών. Η Επιτροπή, στο γενικότερο πλαίσιο της οξείας δηλητηρίασης στον άνθρωπο, έχει προωθήσει τη συνεργασία μεταξύ των κρατών μελών κατ'εφαρμογή του ψηφίσματος του Συμβουλίου, της 3ης Δεκεμβρίου 1990, για τη βελτίωση της πρόληψης και της αντιμετώπισης των οξειών δηλητηριάσεων στον άνθρωπο ((EE C 329 της 31.12.1990 )), πράγμα που μπορεί να έχει χρησιμότητα για τα κράτη μέλη σε ό,τι αφορά την προαναφερόμενη διάγνωση.